钦定古今图书集成/理学汇编/学行典/第066卷 > 朱子大全集 > 《答刘季章》
## 钦定古今图书集成/理学汇编/学行典/第066卷 > 朱子大全集 > 《答刘季章》

昨已具前幅，而细看来书方论董子“功利”之语，而下
句所说曾无疑事，即依旧是功利之见。盖天下只有
一理，此是即彼非，此非即彼是，不容并立。故古之圣
贤心存目见，只有义理，都不见有利害可计较。日用
之闲，应事接物，直是判断得直截分明，而推以及人，
吐心吐胆，亦只如此，更无回互。若信得及，即相与俱
“入圣贤之域。若信不及，即在我亦无为人谋而不尽
底心。而此理是非，昭著明白。今日此人虽信不及，向
后他人须有信得及底”，非但一时之计也。若如此所
论，则在我者未免视人颜色之可否，以为语默。只此
意思，何由能使彼信得及乎？然此亦无它，只是自家
看得道义，自不能端的，故不能真知是非之辨。而为
此回。枉不是说时病痛。乃是见处病痛也。试思之如
何。